Akademia-studente ontwikkel aanlyn werkportaal • Akademia
Studente in die Elitebeursprogram by Akademia het 'n innoverende aanlynportaal, genaamd Tempstudent, ontwikkel waar medestudente kan registreer om kennisgewings vir deeltydse werksgeleenthede te ontvang. Die portaal word deur die Solidariteit Beweging se verskeie instellings gebruik sodra daar 'n behoefte vir ekstra hande is om tydelik met 'n bepaalde projek te help.
Hierdie portaal, met die leuse "Deur studente, vir studente" bied die geleentheid aan studente om werkservaring op te doen en sakgeld te verdien – terwyl hulle studeer. Tempstudent het ontstaan as deel van Akademia se Elitebeursprogram, waar die uitgesoekte studente in Ondernemingsbestuur getaak is om 'n projek te loods. Die Tempstudent-groep was verantwoordelik vir die konseptualisering, saamstel van die projekplan, en die uitvoering daarvan nadat dit deur 'n paneel van deskundiges goedgekeur is.
Nie net maak hierdie Tempstudent-groep 'n verskil in die lewe van vele studente nie, maar hulle leer prakties hoe om 'n sakeonderneming op die been te bring, hoe om saam met kollegas te werk, en hoe om uitdagings in 'n sakeonderneming te oorkom.
Studente kan op die Tempstudent-webblad registreer om in kennis gestel te word van deeltydse werksgeleenthede en sodoende ekstra geld verdien en werkservaring opdoen.
Links: Jean-Pierre Erasmus, Yolandi Kruger, Nadine Slump en Chimoné Kapp (links na regs). Regs: Jean-Pierre Erasmus en Rohan Pieterse (links na regs).